alexandrainst/scandi-wiki huggingface dataset:
Þórólfur smjör Þorsteinsson

Þórólfur smjör Þorsteinsson var norskur víkingur sem kom til Íslands með  Hrafna-Flóka ásamt Herjólfi. Þeir dvöldust fyrst í Vatnsfirði og bjuggust þar um. Þá var fjörðurinn fullur af fiski og gáðu þeir ekki fyrir veiðum að afla heyja um sumarið, svo að kvikfé þeirra dó um veturinn. Vorið var heldur kalt. Gekk þá Flóki upp á fjall eitt hátt til að skyggnast um. Sá hann norður yfir fjöllin fjörð einn fullan af ísum og kallaði því landið Ísland. Annan vetur var Flóki í Borgarfirði og hélt svo aftur til Noregs. Lét Hrafna-Flóki illa af förinni þegar heim kom til Noregs, en Herjólfur sagði kost og löst af landinu, en Þórólfur lofaði mjög landið og kvað þar drjúpa smjör af hverju strái og „því var hann kallaður Þórólfur smjör“.

Ætt
 Sonur Þórólfs var Auðun „rotinn“ Þórólfsson, landnámsmaður í Saurbæ í Eyjafirði.
 Faðir Þórólfs var Þorsteinn „skrofa“ Grímsson, sonur Gríms Kamban, fyrsta landnámsmanns Færeyja.
Sjávarsalt

Sjávarsalt er borðsalt sem framleitt er með því að láta sjó gufa upp og fella þannig út saltkristallana. Salt er aðallega notað til geymslu matvæla, í matargerð og við framleiðslu snyrtivara. Í sjávarsalti eru önnur steinefni og sölt sem gefa því annað bragð en er af borðsalti, sem er yfirleitt hreint natríumklóríð sem framleitt hefur verið úr steinsalti, sem unnið er úr jörðu. Sjávarsalt er yfirleitt dýrara en borðsalt og er notað til dæmis sem krydd á hágæða kartöfluflögur.

Sjávarsalt er framleitt á eftirfarandi svæðum:
 Caymaneyjar
 Kólumbía
 Grikkland
 Frakkland
 Írland
 Ítalía (Sikiley, Apúlía)
 Suður-Kórea
 Bretland (Maldon, Essex)
 Bandaríkin (Hawaii, Maine, Utah, San Francisco-flói, Þorskhöfði)
 Kanada (Nýja-Skotland, Breska Kólumbía) 
 Filippseyjar 
 Ísrael (Dauðahaf) 
 Japan 
 Mexíkó (Guerrero Negro, Baja California Sur)

Samsetning 
Sjávarsalt samanstendur af eftirfarandi jónum:

Tengt efni 
 Natríumklóríð
 Borðsalt
 Steinsalt
 Baðsalt

Sölt
Auglýsingastofa

Auglýsingastofa er fyrirtæki sem vinnur að framleiðslu auglýsinga, hönnun einkennismerkja, gerir markaðsáætlanir, og sér jafnvel um almannatengsl, viðburðarstjórnun og ráðgjöf. Auglýsingastofur virka stundum sem stoðdeildir við markaðsdeildir stærri fyrirtækja.

Auglýsingar
Philip K. Dick

Philip Kindred Dick (16. desember 1928 – 2. mars 1982) var bandarískur rithöfundur sem þekktur er fyrir vísindaskáldsögur sínar. Þó nokkrar kvikmyndir hafa verið gerðar eftir sögum Dicks og má þar á meðal nefna Blade Runner sem byggð var á bókinni Do Androids Dream of Electric Sheep? og A Scanner Darkly sem byggð var á samnefndri bók. Kvikmyndin Minority Report var byggð á smásögu eftir Dick.

Skáldsögur 
Eftirfarandi er listi yfir skáldsögur eftir Dick.

 1955-Solar Lottery
 1956-The World Jones Made
 1956-The Man Who Japed
 1957-Eye in the Sky
 1957-The Cosmic Puppets
 1959-Time Out of Joint
 1960-Dr. Futurity
 1960-Vulcan's Hammer
 1962-The Man in the High Castle
 1963-The Game-Players of Titan
 1964-The Penultimate Truth
 1964-Martian Time-Slip
 1964-The Simulacra
 1964-Clans of the Alphane Moon
 1965-The Three Stigmata of Palmer Eldritch
 1965-Dr. Bloodmoney, or How We Got Along after the Bomb

 1966-Now Wait for Last Year
 1966-The Crack in Space
 1966-The Unteleported Man
 1967-The Zap Gun
 1967-Counter-Clock World
 1967-The Ganymede Takeover (ásamt Ray Nelson)
 1968-Do Androids Dream of Electric Sheep?
 1969-Galactic Pot-Healer
 1969-Ubik
 1970-A Maze of Death
 1970-Our Friends from Frolix 8
 1972-We Can Build You
 1974-Flow My Tears, the Policeman Said
 1975-Confessions of a Crap Artist
 1976-Deus Irae (ásamt Roger Zelazny)

 1977-A Scanner Darkly
 1981-VALIS
 1981-The Divine Invasion
 1982-The Transmigration of Timothy Archer
 1984-The Man Whose Teeth Were All Exactly Alike
 1985-Radio Free Albemuth
 1985-Puttering About in a Small Land
 1985-In Milton Lumky Territory
 1986-Humpty Dumpty in Oakland
 1987-Mary and the Giant
 1988-The Broken Bubble
 1988-Nick and the Glimmung
 1994-Gather Yourselves Together (skrifuð árið 1950)
 2004-Lies, Inc. (skrifuð árið 1964)
 2007-Voices From the Street (skrifuð árið 1953)

Tilvísanir

Tenglar 

 Opinber heimasíða 

Bandarískir rithöfundar
Hyndluljóð

Hyndluljóð er gamalt kvæði sem stundum er flokkað sem Eddukvæði. Það er aðeins að finna í heild sinni í Flateyjarbók en sum erindi eru í Snorra-Eddu, en þar eru þau sögð vera hluti af Völuspá hinni skömmu. Verkið er talið frá 12. öld. 

Hyndluljóð fjallar um Freyju sem fer að hitta tröllkonuna Hyndlu til að biðja hana um að koma með sér til Valhallar. Þær halda svo þangað. Freyja ríður Hildisvína og Hyndla úlfi. Ástæða ferðarinnar er sú að Freyja vill að Hyndla telji upp niðja Óttars fyrir goðunum svo hann geti komist höndum yfir arf sinn.

Tenglar 
 Hyndluljóð; af Heimskringlu.no
Helga Bachmann

Helga Bachmann (24. júlí 1931 – 7. janúar 2011) var íslensk leikkona á sviði og í kvikmyndum. Þær kvikmyndir sem hún er þekktust fyrir eru meðal annars Í skugga hrafnsins og Atómstöðin. Helga var sæmd riddarakrossi Hinnar íslensku fálkaorðu árið 1986. Hún var gift Helga Skúlasyni leikara og áttu þau þrjú börn en fyrir átti Helga eina dóttur.

Íslenskir leikarar
Íslenskar konur
Handhafar riddarakross Hinnar íslensku fálkaorðu
Antósýanefni

Antósýanefni (úr grísku: ἀνθός (anþos) = „blóm“ + κυανός (kyanos) = „blár“) eru flokkur vatnsleysanlegra litarefna sem eru ýmist rauð, vínrauð, fjólublá eða blá eftir sýrustigi. Þau gefa til dæmis rauða litinn í rauðkál og rauðlauk. Antósýanefni eru plöntuefni (flavonóíð) sem myndast í frymisbólum með fenýlprólpanóíðferli. Þau eru að mestu bragð- og lyktarlaus en gefa milda barkandi tilfinningu. Antósýanefni koma fyrir í öllum vefjum háplantna, rótum, laufi, stilkum, blómum og aldinum. 

Plöntuefni
Litarefni
Nordalsíshús

Nordalsíshús var fyrsta íshúsið á Íslandi, stofnað árið 1894 og byggt í Reykjavík, Hafnarstræti 23. Stofnendur þess voru þeir Tryggvi Gunnarsson útgerðarmaður og þáverandi Vestur-Íslendingurinn Jóhannes Nordal. 

Stofnun Nordalsíshússins kom til fyrir tilverknað samfunda Tryggva og Sigurðar J. Jóhannessonar frá Mánaskál. Þeir voru staddir á mannamóti í Reykjavík árið 1893, en þar var Sigurður vændur um að vera Vesturfaraagent sem þótti skammaryrði. Tryggvi tók þá upp hanskann fyrir hann og bað hann að sanna góðvild sína til Íslendinga með því að senda aftur íslenska menn til að koma til landins og kenna Íslendingum að útbúa íshús til að geyma í beitu og matvæli í frosti. Sigurður hafði þá milligöngu um að Ísak Jónsson og Jóhannes Nordal komu til landsins, en Jóhannes hafði farið til Ameríku árið 1887. Hann vann þar við að byggja íshús og frysta fisk, þar til hann fékk tilboð Sigurðar (að boði Tryggva) að snúa aftur heim og hafði þá með sér verðmæta þekkingu. Úr þessu samkrulli varð fyrirtækið til.
Magic Johnson

Magic Johnson (fæddur 14. ágúst 1959 sem Earvin Johnson II ) er bandarískur fyrrum körfuknattleiksmaður og framkvæmdastjóri Los Angeles Lakers. Hann er álitinn einn besti leikstjórnandi allra tíma. 

Johnson spilaði 13 ár með Los Angeles Lakers en gerði hlé vegna eyðni sem hann smitaðist af. Þó ferðaðist hann um tíma um heiminn með liði sínu Magic Johnson All-Stars. Hann varð að hætta vegna mótmæla leikmanna í NBA-deildinni en þjálfaði Lakers árið 1994 og sneri aftur sem leikmaður tímabilið 1995-1996, þá 36 ára og spilaði 32 leiki. Um aldamótin fór hann til Svíþjóðar og Danmerkur og spilaði aðeins þar. Með bandaríska landsliðinu var hann hluti af The Dream Team sem sigraði á Ólympíuleikjunum í Barcelona árið 1992. Frá 2017-2019 var hann framkvæmdastjóri körfuboltasviðs Lakers (enska: President of basketball operations) en sagði af sér vegna slaks gengis liðsins. Johnson sneri sér einnig að viðskiptum eftir ferilinn og á nokkur fyrirtæki.

Afrek
5 deildartitlar sem leikmaður (1980, 1982, 1985, 1987 og 1988) og 5 deildartitlar sem framkvæmdastjóri/formaður Lakers.
3 MVP, besti leikmaður NBA-deildarinnar og 3* Finals MVP.
4 sinnum stoðsendingakóngur deildarinnar og hæstur í meðaltali yfir stoðsendingar, 11,2 á leik. Nr. 5 yfir flestar stoðsendingar frá uppphafi.
2* efstur í stolnum boltum.
 9 úrslitakeppnir.
 12 All-Star leikir og 2* All Star MVP.
 700+ stig, 700+ fráköst og 700+ stoðsendingar á einu tímabili. 

Johnson, Earvin Magic
Frank Herbert

Frank Herbert (8. október 1920 – 11. febrúar 1986) var bandarískur rithöfundur, þekktur fyrir Dune-bækurnar sem komu út á árunum 1965 – 1985. Fyrsta bókin Dune hlaut bæði Hugo-verðlaunin og Nebula-verðlaunin fyrir bestu skáldsögu. Kvikmyndin Dune, sem byggð er á fyrstu bókinni, kom síðan út árið 1984 í leikstjórn David Lynch.

Tilvísanir 

Bandarískir rithöfundar
Dýjafjallshnjúkur

Dýjafjallshnjúkur er hæsti hnjúkur í fjallahringnum kring um Svarfaðardal og Skíðadal og jafnframt hæsta fjall á Tröllaskaga norðan Öxnadals, 1445 m hátt. Hnjúkurinn er nr. 28 á lista yfir hæstu tinda á Íslandi og er einn af þeim fáu tindum utan jökla á landinu sem ná 1400 m hæð. Dýjafjallið, sem hnjúkurinn heitir eftir, er allt fjallið sem liggur að Klængshólsdal að austan og nær yfir Kvarnárdalsöxl, Kvarnárdalshnjúk og Dýjafjallshnjúk. Það er að mestu hlaðið upp úr basaltlögum með setlögum inn á milli. Hnjúkurinn er flatur að ofan eins og margir háhnjúkar á þessum slóðum. Tiltölulega gott er að ganga á hnjúkinn en fjallgangan tekur þó drjúgan tíma. Um ýmsar leiðir er að ræða bæði úr Hörgárdal og Skíðadal en algengasta gönguleiðin er upp frá Klængshóli í Skíðadal. Þar er gengið upp hlíðina og farið inn á Klængshólsdal. Á miðjum dal er síðan haldið á fjallið sjálft upp bratta en torfærulausa hlíð. Af Dýjafjallshnjúk er mikil útsýn yfir Tröllaskaga og Eyjafjörð en einnig sést allt vestur á Strandir og austur um Þingeyjarsýslur og Ódáðahraun.
Dýjafjallshnjúkur er að mestu gerður úr blágrýtislögum en á milli þeirra eru víða allþykk setlög. Bergið er 9-10 milljón ára gamalt og frá míósen tímabilinu á tertíer.

Heimildir 
Bjarni E. Guðleifsson 1990. Óbyggðaleiðir umhverfis Þorvaldsdal og Hörgárdal. Árbók FÍ 1990 bls. 93-121
Bjarni E. Guðleifsson 2011. Svarfaðardalsfjöll. Genginn fjallahringurinn umhverfis Svarfaðardal. Bókaútgáfan Hólar, 191 bls.

Dalvíkurbyggð
Svarfaðardalur
Fjöll á Íslandi
Jessica Capshaw

Jessica Brooke Capshaw (fædd 9. ágúst 1976) er bandarísk leikkona. Hún er þekkt fyrir hlutverk sitt sem Jamie Stringer í lögfræðidramanu The Practice og einnig hlutverk sem Dr. Arizona Robbins í Grey's Anatomy.

Einkalíf 
Jessica var fædd í Columbia, Missouri, er dóttir leikkonurnar Kate Capshaw. Hún er stjúpdóttir Steven Spielberg.

Tilvísanir 

Capshaw, Jessica
Yngvi Þ. Eysteinsson

Yngvi Þórir Eysteinsson (fæddur 2. nóvember 1987) er íslenskur útvarpsmaður og plötusnúður. Hann hefur starfað í fjölmiðlum frá árinu 2005. Fyrst á útvarpsstöðinni Flass 104,5 og svo á útvarpsstöðinni FM 957.

Íslenskir útvarpsmenn
Páfastóll

Páfastóll (latína Sancta Sedes, bókst. „hið heilaga sæti“) er biskupsdæmi innan kaþólsku kirkjunnar sem tekur til Rómaborgar, en biskup þess starfar og mælir einnig sem æðsta vald kaþólskra. Biskup hins helga stóls er páfi en ekki má rugla Vatíkaninu saman við páfastól þar eð Vatíkanið er aðskilin stjórnareining. Allir alþjóðasamningar sem gerðir eru við kaþólsku kirkjuna eru gerðir við páfastól, en ekki stjórn Vatíkansins. 

Páfastóll varð til á fyrstu öldum kristninnar. Vatíkanið aftur á móti varð ekki til sem stjórnareining fyrr en með Lateran-samningnum við stjórn Benitos Mussolinis árið 1929. Sem biskup Rómaborgar starfar þó páfinn einnig sem æðsta vald yfir Vatíkaninu, hinu geistlega borgríki. 

Kaþólska kirkjan
Svarfaðardalsá

Svarfaðardalsá kemur úr Svarfaðardal og fellur til sjávar við utanverðan Eyjafjörð, rétt innan við Dalvík. Áin er dragá en blönduð jökulvatni frá hinum mörgu smájöklum sem víða eru í afdölum Svarfaðardals og Skíðadals. Fjölmargar ár falla til Svarfaðardalsár. Stærsta þveráin er Skíðadalsá. Innstu upptök árinnar eru á Heljardalsheiði, í inndölum Skíðadals og í Gljúfurárjökli. Rennsli hennar er mjög breytilegt eftir árstíma og tíðarfari eins og títt er um dragár. Í þurrkatíð síðsumars og í löngum frostaköflum á vetrum getur hún orðið vatnslítil en í vætutíð og einkum í vorleysingum verður hún foráttumikil og flæðir þá yfir allan dalbotn Svarfaðardals. Engir fossar eru í Svarfaðardalsá og raunar ekki Skíðadalsá heldur en fallegir fossar eru í nokkrum af þveránum svo sem Goðafoss í Hofsá, Holárfoss og Steindyrafoss í Þverá niður. Nokkrar brýr eru á ánni. Árgerðisbrúin er á veginum til Dalvíkur, Hreiðarsstaðabrúin er nokkru innan við ármótin við Skíðadalsá og þar skammt frá er aðalbrúin á Skíðadalsá sjálfri. Svarfaðardalsá er ekki mikil veiðiá en þó hefur hún verið ræktuð upp á síðari áratugum þannig að lagnir veiðimenn geta haft talsvert upp úr krafsinu.

Dalvíkurbyggð
Svarfaðardalur
GenBank

GenBank er genabanki sem var opnaður árið 1982 eftir nokkura ára undirbúning. Gagnagrunnurinn inniheldur DNA-raðir, RNA-raðir og prótínraðir. GenBank er haldið úti af Miðstöð um lífupplýsinga við Heilbrigðistofnun Bandaríkjanna (NCBI). Vísindamenn senda inn í bankann upplýsingar um gen sem þeir einangra eða prótín sem þeir skilgreina. Í sumum tilfellum er um vel skilgreind gen að ræða, en einnig er mikið af gögnum úr stórtækari skimunum, t.d. raðgreiningu á öllu cDNA í tiltekinni frumugerð.

Vöxtur GenBank hefur verið gríðarlegur. Þann 15. ágúst 2010 voru 122,941,883 gen/raðir í GenBank (útgáfa GenBank 179.0). 

Erfðafræði
Philippus arabi

Marcus Julius Philippus (um 204 – september 249), þekktur sem Philippus arabi eða Filipus arabi, var keisari Rómaveldis frá 244 til 249.

Philippus varð yfirmaður í lífvarðasveit Gordianusar 3., keisara, árið 243, en bróðir Philippusar, Priscus, var þá þegar orðinn yfirmaður í lífvarðasveitinni. Gordianus var drepinn árið 244, eftir ósigur í bardaga gegn Pörþum, og er hugsanlegt að bræðurnir hafi átt þátt í morðinu. Philippus var í kjölfarið hylltur sem keisari. Hann samdi fljótlega um frið við Parþa og hélt til Rómar. Priscus, bróðir hans, hafði átt markverðari feril en Philippus en ekki er vitað hvers vegna gengið var framhjá honum varðandi keisaratignina. Philippus skipaði Priscus þó fljótlega sem rector Orientis og varð hann þá æðsti yfirmaður í austurhluta heimsveldisins.

Philippus þurfti að verjast miklum árásum germana við Dóná, í nokkur ár, þar til hann lýsti loks yfir sigri árið 248, þó að engin endanleg niðurstaða hafi náðst í stríðinu. Sama ár hélt Philippus upp á 1000 ára afmæli Rómarborgar með miklum hátíðarhöldum. Samkvæmt goðsögn hafði Rómúlus stofnað borgina 1000 árum áður. Því hefur verið haldið fram að Philippus hafi verið fyrsti kristni Rómarkeisarinn, en heimildir fyrir því eru þó mjög takmarkaðar og óáreiðanlegar. Herdeildirnar við Dóná voru ekki ánægðar með það hvernig stríðinu gegn germönum hafði lokið og því var stuðningur þeirra við keisarann ótryggur. Philippus sendi Decius, hershöfðingja á svæðið til þess að lægja öldurnar en það skilaði ekki tilætluðum árangri, því árið 249 var Decius hylltur sem keisari af hermönnum á svæðinu. Philippus og Decius mættust í bardaga sama ár og hafði Decius betur. Philippus var annaðhvort felldur í bardaganum eða drepinn af eigin hermönnum.

Heimildir 
 Meckler, Michael L., „Philip the Arab and Rival Claimants of the later 240s  .“ De Imperatoribus Romanis (1999).
 Scarre, Chris, Chronicle of the Roman Emperors, the Reign–by–Reign Record of the Rulers of Imperial Rome (London: Thames & Hudson, 1995).

Rómverskir keisarar
The Silence of the Lambs (kvikmynd)

Lömbin þagna eða Silence of the Lambs er bandarísk spennumynd. Leikararnir Anthony Hopkins og Jodie Foster unnu verðlaun fyrir leik sinn í kvikmyndinni.

Bandarískar kvikmyndir
Kvikmyndir frumsýndar 1991
Ross Cleveland (skip)

Ross Cleveland var breskur síðutogari frá Hull sem fórst á Ísafjarðardjúpi 4. febrúar 1968 í aftakaveðri. Einn maður komst lífs af, Harry Eddom. Nítján létust. Ísing gerði það að verkum að skipið lagðist á hliðina og sökk út af Arnarnesi.
Safnahúsið á Húsavík

Safnahúsið á Húsavík er hús Menningarmiðstöðvar Þingeyinga og stendur við Stóragarð 17 á Húsavík. Fyrsta skóflustunga að húsinu var tekin árið 1967 og húsið var formlega tekið í notkun 1980. Safnahúsið á Húsavík / Menningarmiðstöð Þingeyinga er sjálfseignarstofnun sem starfar á vegum þingeyskra sveitarfélaga. 

Menningarmiðstöð Þingeyinga annast: 
Byggðasafn Suður-Þingeyinga, sjóminjasafn, Grenjaðarstað — (sumarsýning), Byggðasafn Norður-Þingeyinga, Snartarstöðum — (sumarsýning), Héraðsskjalasafn Þingeyinga, Ljósmyndasafn Þingeyinga, Náttúrugripasafn Þingeyinga, Myndlistarsafn Þingeyinga, útgáfu Árbók Þingeyinga og önnur útgáfa (Safni, kort, póstkort og fleira).

Á miðhæð Safnahússins er sýningin Mannlíf og Náttúra — 100 ár í Þingeyjarsýslum. Í sýningunni er fléttað saman náttúrugripum og munum úr byggðasafni Þingeyinga svo úr verður einkar athyglisverð sýning þar sem gestir upplifa sterkt samspil manns og náttúru í Þingeyjarsýslum á tímabilinu 1850 til 1950.  

Á jarðhæð er Sjóminjasafnið sem var opnað í apríl 2002. Sýningin gefur glögga mynd af þróun útgerðar og bátasmíði í Þingeyjarsýslum allt frá árabátaöldinni fram til vélbátaútgerðar. 

Að auki eru tveir sýningarsalir í húsinu. 

Í Safnahúsinu á Húsavík er einnig bókasafn Norðurþings, Héraðsskjalasafn Þingeyinga, Ljósmyndasafn Þingeyinga, Myndlistarsafn Þingeyinga og geymslur safngripa.

Tenglar 
 Vefur Safnahússins á Húsavík

Söfn
Húsavík
Stofnað 1980
Árbók Þingeyinga

Árbók Þingeyinga er útbreiddasta átthagarit á Íslandi og hefur verið gefið út árlega síðan 1958. Í bókinni eru birtar greinar á borð við sögur, ljóð og annálar. Hún er heimild um líf og störf fólks í Þingeyjarsýslum.

Upphafsmaður bókarinnar var Jóhann Skaptason, þáverandi sýslumaður Þingeyinga. Þingeyjasýslunar báðar og Húsavík stóðu að útgáfu hennar.

Heimild 
 Árbók Þingeyinga Safnahúsið á Húsavík

Þingeyjarsveit
Íslensk tímarit
Bryndís Hlöðversdóttir

Bryndís Hlöðversdóttir (fædd 8. október 1960) er íslenskur lögfræðingur og núverandi ríkissáttasemjari. Bryndís sat á Alþingi frá 1995 til 2005 fyrir Alþýðubandalagið og síðar Samfylkinguna.

Bryndís lauk stúdentsprófi frá Flensborgarskólanum í Hafnarfirði árið 1982 og útskrifaðist sem lögfræðingur frá Háskóla Íslands árið 1992. Bryndís starfaði við ýmis skrifstofustörf í Reykjavík frá 1982-1987, starfaði í dómsmálaráðuneytinu frá 1990-1992. Var lögfræðingur Alþýðusambands Íslands (ASÍ) frá 1992-1995, alþingismaður fyrir Alþýðubandalagið frá 1995-1999 og síðar fyrir Samfylkinguna frá 1999-2005. Starfaði við Háskólann á Bifröst frá 2004-2013, fyrst sem stundakennari á árunum 2004-2005 en síðar deildarforseti lagadeildar frá 2005–2011, aðstoðarrektor frá 2006-2011 og rektor frá 2011–2013. Starfsmannastjóri Landspítala frá 2013–2015 og hefur gegnt embætti ríkissáttasemjara frá 2015. 

Bryndís sat í stjórn Kvenréttindafélags Íslands frá 1992-1997 og var formaður félagsins frá 1995-1997. Hún var í stjórn Ábyrgðarsjóðs launa 1993-1995, var stjórnarformaður Orkuveitu Reykjavíkur frá 2007-2008, stjórnarformaður Landsvirkjunar frá 2009-2014 og stjórnarformaður Lífeyrissjóðs verzlunarmanna um nokkurra mánaða skeið árið 2013.

Heimildir 

Íslenskir lögfræðingar
Þingmenn Alþýðubandalagsins
Þingmenn Samfylkingarinnar
Fyrrum Alþingismenn
Fólk fætt árið 1960
Íslenskar konur
Opinber stjórnsýsla

Opinber stjórnsýsla, eða bara stjórnsýsla til hægðarauka, nefnist mótun og framkvæmd stefnu ríkisvaldsins. Í ríkjum þar sem ríkisvaldinu er skipt er átt við störf framkvæmdarvaldsins. Með opinberri stjórnsýslu er þá ekki átt við störf löggjafarvaldsins eða dómsvaldsins. Framkvæmdarvaldið skiptist gjarnan í tvö eða fleiri stjórnsýslustig, eins og ríki og sveitarfélög. Þannig snýst opinber stjórnsýsla að miklu leyti um rekstur og starfsemi opinberra stofnana þar sem opinberir starfsmenn starfa. Sem undigrein lögfræðinnar nefnist stjórnsýsla stjórnsýsluréttur.

Víða hafa stjórnsýslulög verið sett. Fyrstir til þess að setja almenn lög um stjórnsýslu voru Austurríkismenn árið 1925. Í Noregi voru sett almenn stjórnsýslulög árið 1967. Í Svíþjóð voru fyrst sett stjórnsýslulög árið 1971. Í Finnlandi voru sett stjórnsýslulög árið 1982 og tóku þau gildi 1. janúar 1983. Í Danmörku voru svo loks á árinu 1985 sett stjórnsýslulög sem gildi tóku 1. janúar 1987. Á Íslandi voru stjórnsýslulög fyrst sett árið 1993 og tóku þau gildi 1994. Í slíkum stjórnsýslulögum er jafnan að finna almennar stjórnsýslureglur, meðal þeirra helstu má nefna:
 sanngjörn málsmeðferð
 leiðbeiningarskylda stjórnvalda
 sérstakt hæfi
 andmælarétt
 meðalhófsregluna
 rannsóknarreglan
 jafnræðisreglan

Tilvísanir

Tengill 
 Starfsskilyrði stjórnvalda - Skýrsla nefndar um starfsskilyrði stjórnvalda, eftirlit með starfsemi þeirra og viðurlög við réttarbrotum í stjórnsýslu Forsætisráðuneytið, 1999
 Opinber stjórnsýsla – nokkur grundvallaratriði , Sigurður Þórðarson, ríkisendurskoðandi. Erindi flutt 2005.
 Skemman: Verk með efnisorðið 'Opinber stjórnsýsla'
 Skemman: Verk með efnisorðið 'Stjórnsýsluréttur'
 Alþingi: Stjórnsýslulög - 1993 nr. 37 30. apríl
 
 

Stjórnmál
Stjórnmálafræði
Meyjarsæti

Meyjarsæti er fell við Þingvallavatn sem er 237 metra hátt. Sunnan við Meyjarsæti er Hofmannaflöt sem er sléttur völlur austan Ármannsfells og norðan Þingvalla. 

Fjöll á Íslandi
Þingvellir
H. P. Lovecraft

Howard Pillips Lovecraft (20. ágúst 1890 – 15. mars 1937) var bandarískur rithöfundur. Lovecraft er þekktur fyrir hryllingssögur sínar sem gerast margar í goðsagnaheimi sem kenndur er við Cthulhu, goðsagnaveru sem gegnir lykilhlutverki í sögum Lovecrafts. Sögur Lovecrafts gerast í skáldaðri útgáfu af Nýja Englandi, en hann fæddist í Providence á Rhode Island og bjó þar stóran hluta ævi sinnar.

 
Bandarískir rithöfundar
Linda Pétursdóttir

Linda Pétursdóttir (f. 27. desember 1969) er íslensk fegurðardrottning, fyrirsæta og fyrrum eigandi heilsuhúsins Baðhússins í Reykjavík. Linda varð hvoru tveggja Ungfrú Ísland og Ungfrú heimur árið 1988.

Foreldrar hennar eru Pétur Olgeirsson skipstjóri og Ása Hólmgeirsdóttir. Hún á tvö systkini og er miðbarn. Linda ólst upp á Húsavík til 10 ára aldurs en flutti þaðan til Vopnafjarðar. Árið 2003 kom út ævisaga hennar sem hún reit ásamt Reyni Traustasyni. Bókin bar nafnið Linda ljós & skuggar og í henni sagði hún frá lífi sínu, kærustum og baráttunni við bakkus.

Íslenskar konur
Ungfrú heimur
Íslenskar fegurðardrottningar
Númarímur

Númarímur eru rímur eftir Sigurð Breiðfjörð. Þær eru taldar einar bestu rímur hans. Hann skrifaði þær á Grænlandi þegar hann dvaldist þar um skeið.
Leirhöfn

Leirhöfn er landnámsjörð á vestanverðri Melrakkasléttu í Norður-Þingeyjarsýslu. Bærinn stendur við samnefnt vatn, Leirhafnarvatn. Í Landnámabók segir: „Reistr son Bjarneyja-Ketils ok Hildar systur Ketils þistils, faðir Arnsteins goða, hann nam land á milli Reistargnúps og Rauðagnúps og bjó í Leirhöfn“. 

Árið 1935 stofnaði Helgi Kristjánsson húfugerð í Leirhöfn sem rekin var fram yfir miðbik 20. aldar þar sem voru meðal annars saumaðar vetrarhúfur á  íslenska lögreglumenn. Einnig voru framleidd axlabönd, bréfaveski, belti, aktygi og þverbakstöskur svo eitthvað sé nefnt.

Heimildir 
 Anna Helgadóttir: Húfugerðin í Leirhöfn. Saga fyrirtækis í sveit. Hendur og orð. 2010
 Niels Árni Lund: Af heimaslóðum. Hólar 2010.

Norður-Þingeyjarsýsla
Íslenskir bæir